Aksie, aksie, aksie – Not much to say…
Die meeste nuwejaarsvoornemens hou nie baie lank nie. Teen hierdie tyd van die nuwejaar is hulle fut lankal uit. Die slim mense sê immers dat as jou goeie voornemens nie binne 72 uur vanaf teorie na praktyk verwissel nie, dan is dit 'n oefening in tydmors. Dan kan jy net sowel nie daardie besluite gemaak het nie. Die wagwoord is aksie! Dit klink vir my al te veel na die Bybelse boodskap ook.
Jakobus 1:22-23 sê dat goeie besluite sonder die regte dade leeg is. Dit is net so goed as om in 'n spieël te kyk en dadelik te vergeet hoe jy lyk as jy daar wegstap. (Is dit hoekom daar so baie spieëls in winkels en in ons huise is?) Geloof in Christus wat nie omgeskakel word in aksie nie, is dooie geloof. Kom ons neem die volgende vyf aksie-stappe vir die res van 2013:
— Sê in elke gebed vir die Here hoe lief jy Hom het.
— Sê elke dag vir iemand naby aan jou dat hulle kosbaar is.
— Bid elke dag vir een ander persoon by die naam.
— Dra elke dag een ander persoon se laste.
— Sien elke dag iets moois raak wat iemand doen, en sê dit vir hulle.
Dankie dat jy gelees het! Ons gesels graag met jou. Kliek hier om vir ons 'n epos boodskap te stuur. Ons sien uit om van jou te hoor.